Cozma-per: Raffael ellen vallott az egyik társa
A Cozma-ügy csütörtöki veszprémi tárgyalási napján a kilencedrendű vádlott - egyezően nyomozati vallomásával - azt mondta, hogy Raffael Sándor elsőrendű vádlott a Patrióta lokálnál 2009. február 8-án hajnalban történtek után megjegyezte: "megszúrtam a magas, csíkos pólóst".
A magas, csíkos pólós férfi Marian Cozma, az MKB Veszprém és a román kézilabda-válogatott tagja volt. Beéry Iván vádlott elmondta azt is, hogy a lokálbeli verekedés és emberölés után a 8-as főúton félreálltak a kocsikkal és ott többen veszekedtek "Csokival" (Raffael Sándor) amiatt, hogy miért kellett késelni.

Beéry Iván ugyanakkor arra is utalt, miszerint arról nincs tudomása, hogy milyen szúrás miatt "veszekedtek a társak "Csokival". A vádirat szerint ugyanis lent a pincebárban már érte egy könnyebb sérülést okozó szúrás Marian Cozma veséjét, majd fent az utcán kapta a halálos szívszúrást. Raffael Sándor szerdai bírósági meghallgatásakor megtagadta a vallomástételt és kérdésekre sem volt hajlandó válaszolni. A bírónő által felolvasott nyomozati vallomásában azonban arra hivatkozott, hogy őt egy üveggel fejbe vágták, s csak "homályosan emlékszik" a történtekre. Megjegyezte: ő sosem hord kést magával, nem szúrt meg senkit.

Beéry Iván - aki egyébként jogvégzett ember, de volt már büntetve csalás és közokirat-hamísítás miatt, most pedig a jelenlegi ügyön kívül hivatali visszaélésre való felbujtás miatt is folytatnak ellene eljárást - azt vallotta, hogy: "Csoki" a benzinkútnál fizetés közben elővette a kését, de Németh Győző is "játszott a késével", sőt másoknál is látott a "zsebűkbe tűzve" kést. Raffael Sándor védője, Kamarás Gábor ügyvéd ekkor azt jelezte a bíróságnak, hogy a csoportosan elkövetett garázdaság és nem az emberölés bűntettét tárgyalják, s ne az utóbbival kapcsolatos kérdésekről nyilatkoztassák a kilencedrendű vádlottat.

Beéry Iván cáfolta a vádiratnak azon megállapítását, hogy ő és testvére, a nyolcadrendű Beéry Csaba ötlete lett volna az, hogy Enying után Veszprémben folytassák a mulatozást. Mint mondta: ők közölték éjfél után, hogy elindulnak haza Veszprémbe, s a hatodrendű vádlott, Raffael János ötlete volt - Enyingen nála ünnepeltek születésnapot -, hogy ők is mennek velük valamennyien, s Veszprémben folytatják a "bulizást". Emlékezete szerint 5-6 kocsival mintegy 25-en indultak el Veszprém irányába.

Beéry Iván elmondta azt is, hogy Enyingen néhányan kábítószert is fogyasztottak, s a helyi benzinkútnál egyeseken már látszott, hogy "felpörögtek és árnyékbokszoltak". A vádlott szerint a helyismerete miatt ő ment előre a Patrióta bárban, s arra emlékszik, hogy őt Raffael János követte, aki a bejáratnál egy vendéget - mivel véletlenül összementek - nyakon vágott, egy másikat pedig meglökött. Megjegyezte ugyanakkor, hogy ő nem hallotta azt - miként az ügyészégi vádiratban szerepel -, hogy a társaságukból valaki azt kiabálta volna: "mennyi embernek elrontjuk a szórakozását" és azt, hogy "itt ma vér fog folyni".

Beéry Iván elmondta: ő az emeleti bárban volt, s csak arra emlékszik, hogy valaki azt kiabálta; "nagy baj van, gyertek". Mire leért az utcára, azt látta, hogy ott fekszik a földön egy ember, akiben Marian Cozmát, a veszprémi kézilabdást vélte felismerni. "Sokkot kaptam a látványtól - jelentette ki Beéry Iván, hozzátéve, hogy Cozmát több lány és fiú "próbálta élesztgetni".

A kilencedrendű vádlott beszélt arról is, hogy ekkor Raffael Sándor, Németh Győző másodrendű, Sztojka Iván harmadrendű és Pál Gábor negyedrendű vádlottat az utca sarkán látta beszélgetni. Elmondása szerint Pál Gábor "Csokival" (Raffael Sándor) veszekedett, s "valami olyasmi hangzott el, hogy miért kellett megszúrni".

A Cozma-ügyben csoportos garázdaság elkövetésével vádolt 25 ember büntetőpere szerdán kezdődött meg a Veszprém Városi Bíróságon. (A tárgyalást csütörtökön is figyelemmel kísérte a tárgyalóterem melletti szoba kivetítőjén Marian Cozma édesapja, Petre Cozma és a meggyilkolt sportoló lánytestvére is.) 

Az emberöléssel vádolt hét ember ügyét szeptembertől a megyei bíróság tárgyalja.
Cozma-gyilkosság Beéry Iván Raffael Sándor